Борис Младенов-Young
Защо не съм певец естраден…

chitanka.info

Защо не съм певец естраден,

да ме почитат като бог,

да вземам хонорар грамаден,

да имам седемзначен влог?!

Защо не съм спортист разглезен

в харем от хубави жени,

да властвувам с юмрук железен,

да карам западни коли?!

Защо не съм художник знатен,

на бизнеса да се отдам?!

Защо пък не и барман златен

да грабя със замах голям.

Защо не съм поет, писател,

боклук да пиша за пари,

да тровя своя скъп читател

с партийни лозунги, с лъжи?!

Защо не съм търговец „честен“,

да завъртя алъш-вериш?!

Или в салон фризьор известен,

да получавам тлъст бакшиш?!

Защо не съм служител божи,

охранен като за разплод,

без съвестта да ме тревожи,

да скубя простия народ?!

Защо съм лекар с дълг хуманен,

даряващ здраве без пари,

а сам съм беден, недохранен

и унижаван до земи?!

София, България — 1981 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.